ከዚሁ ሌላ ሩሢያዊው ዩሪ ቦርዛኮቭስኪ በ 800 ሜትር ሩጫ ሲያሸንፍ ኬንያዊው ፓውል ኮች ደግሞ በአምሥት ሺህ ሜትር በዓለም ላይ እስካሁን አምሥተኛው በሆነው ፈጣን ጊዜ ለድል በቅቷል። ኬንያን ካነሣን ጆናታን ኪፕኮሪር ትናንት በጃፓን የቤፑ-ኦኢታ ማራቶን 42ቱን ኪሎሜትር በ 2 ሰዓት ከ 10 ደቂቃ ከ 50 ሤኮንድ በማቋረጥ አሸናፊ ሆኗል። ኪፕኮሪርና ሁለተኛ የወጣው ሌላው ኬንያዊ ብርቱ ፉክክር ሲያሣዩ ሩጫው የለየለት በመጨረሻዎቹ ሁለት ኪሎሜትሮች ውስጥ ነበር። የአውስትራሊያው ጄፍሪይ ሃንግ ሶሥተኛ ሲሆን የኢትዮጵያው ተወዳዳሪ ጫላ ለሚ ደግሞ ሰባተኛ ወጥቷል። ከዚህ ሌላ ሞስኮ ላይ በተካሄደ የአትሌቲክስ ውድድር ሩሢያዊቱ የምርኩዝ ዝላይ ንግሥት የለና ኢዚንባየቫ 4 ሜትር ከ 85 ከፍታን በማቋረጥ አሸንፋለች። ሆኖም የራሷን ክብረ-ወሰን ማሻሻሉ ግን አልተሳካላትም። ኢዚንባየቫ ከአንድ ዓመት በፊት ኡክራኒያ-ዶኔትስክ ላይ 5,1̂1 ሜትር የአዳራሽ ውስጥ የዓለም ክብረ-ወሰን ስታስመዘግም ባለፈው ነሐሴ ደግሞ ዙሪክ ላይ የውጭ 5,6 ሜትር ሬኮርድ ባለቤት ለመሆን መብቃቷ የሚታወስ ነው።
